กสทช. เตรียมนำสายสื่อสารลงดินเส้นทางอนุสาวรีย์ฯ-ห้าแยกลาดพร้าวส.ค.นี้
กสทช. เตรียมนำสายสื่อสารลงดินเส้นทางอนุสาวรีย์ฯ-ห้าแยกลาดพร้าวส.ค.นี้
5 ก.ค. 2560

นายก่อกิจ ด่านชัยวิจิตร รองเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า สำนักงาน กสทช. ได้ลงนามบันทึกข้อตกลงความร่วมมือกับการไฟฟ้านครหลวง (กฟน.) กรุงเทพมหานคร (กทม.) สำนักงานตำรวจแห่งชาติ (สตช.) และสมาคมโทรคมนาคมแห่งประเทศไทย ในพระบรมราชูปถัมภ์ (สทค.) ในการดำเนินโครงการนำสายสื่อสารลงดินในเส้นทางถนนพหลโยธิน ตั้งแต่ถนนอนุสาวรีย์ชัยสมรภูมิจนถึงบริเวณห้าแยกลาดพร้าว ในเดือนส.ค.นี้
ส่วนการดำเนินการนำสายสื่อสารลงดินที่ได้ดำเนินการแล้วใน 2 เส้นทาง คือ ถนนศรีอยุธยา ตั้งแต่แยกพญาไทถึงศรีอยุธยา และถนนโยธี ตั้งแต่ซอยเสนารักษ์ถึงพระรามหก โดยยังเหลือ 3 เส้นทาง คือ ถนนเพชรบุรี ตั้งแต่แยกบรรทัดทองถึงแยกอุรุพงษ์ ถนนราชปรารภ ตั้งแต่ถนนศรีอยุธยาถึงแยกประตูน้ำ และถนนพระรามที่ 1 ตั้งแต่ถนนพญาไทถึงสะพานกษัตริย์ศึก โดยทุกเส้นทางมีแผนดำเนินการให้เสร็จภายในปีนี้
นายก่อกิจ เปิดเผยว่า เร็ว ๆ นี้สำนักงาน กสทช. จะร่วมกับ กฟน. และผู้ได้รับสิทธิแห่งทาง จัดทำสายครอบสายสื่อสารในพื้นที่ที่มีการจัดระเบียบสายสื่อสาร ซึ่งโครงการที่อยู่ระหว่างดำเนินการทั้งหมดเพื่อความปลอดภัยของประชาชน และให้เกิดทัศนียภาพที่สวยงาม
 